Foto’s: Kyk wat dra die sterre by die OscarsBilly Porter (Foto: Richard Shotwell/Invision/AP) Die Oscars-toekenningseremonie is ŉ geleentheid om dop te hou in die modewêreld, omdat Hollywood se bekendste en beste akteurs byeenkom in een plek om behoorlik te paradeer. Vir die 91ste Oscars-seremonie het die bekendes by die Dolby-teater in Los Angeles bymekaar gekom. Vanjaar se modewenners het nie net hul rokke en pakke reg gekies nie, maar hulle was ook die wenners van die gesogte Oscar-beeldjies. Rami Malek, wat die Oscar vir beste akteur ontvang het, was uitgevat in ŉ klassieke swart Saint Laurent‑pak met ŉ bypassende strikdas. Aktrise Regina King, wat die Oscar vir die beste aktrise in ŉ ondersteunende rol gewen het, het in ŉ dramatiese wit Oscar de la Renta‑rok geskitter. Lady Gaga, wat die kategorie vir die beste oorspronklike liedjie gewen het, het ook asems weggeslaan in ŉ gestruktureerde swart Alexander McQueen‑rok wat sy saam met ŉ geeldiamanthalssnoer van R450 miljoen gedra het. Dit was egter die akteur en sanger Billy Porter wat die koppe laat draai het in ŉ rok-aandpak van Christian Siriano. Kyk hier hoe die bekendes op die rooi tapyt gelyk het: